36. letno poročilo Komisije Svetu in Evropskemu parlamentu o protidampinških, protisubvencijskih in zaščitnih ukrepih EU (2017)

POROČILO KOMISIJE EVROPSKEMU PARLAMENTU IN SVETU

36. letno poročilo Komisije Svetu in Evropskemu parlamentu

o protidampinških, protisubvencijskih in zaščitnih ukrepih EU (2017)

Uvod

To poročilo opisuje dejavnosti na področju protidampinških, protisubvencijskih in zaščitnih ukrepov Evropske unije v letu 2017. Pripravi se v skladu z določbami člena 23 Uredbe (EU) št. 2016/1036 Evropskega parlamenta in Sveta o zaščiti proti dampinškemu uvozu iz držav, ki niso članice Evropske unije („osnovna protidampinška uredba“), člena 34 Uredbe (EU) št. 2016/1037 Evropskega parlamenta in Sveta o zaščiti proti subvencioniranemu uvozu iz držav, ki niso članice Evropske unije („osnovna protisubvencijska uredba“), in člena 23 Uredbe (EU) št. 2015/478 Evropskega parlamenta in Sveta o skupnih pravilih za uvoz.

Leto 2017 je bilo prelomno leto za politiko trgovinske zaščite v EU. Prvič, 20. decembra 2017 je začela veljati sprememba osnovnih protidampinških in protisubvencijskih uredb, s katero se je uvedla nova metodologija za izračun normalne vrednosti v primerih, ko so cene in stroški na trgu države izvoznice izkrivljeni. Novi uredbi je sledila objava celovitega poročila o državi, v katerem so opisana znatna izkrivljanja (glej podroben opis v oddelku 5 spodaj).

Drugič, sozakonodajalca EU sta decembra 2017 dosegla prelomen napredek na področju ločenega zakonodajnega predloga za posodobitev instrumentov trgovinske zaščite EU ter se dogovorila o široki vrsti tem (npr. pospešene preiskave, boljša uporaba pravila nižje dajatve, boljša preglednost z zagotavljanjem predhodnega razkritja pred začasnimi ukrepi, priznavanje vloge sindikatov). Ta sporazum je utrl pot za začetek veljavnosti te dolgo pričakovane zakonodaje z 8. junijem 2018. Ta nova pravila se uporabljajo za vse preiskave, ki so se začele po tem datumu. Oba sklopa sprememb osnovne protidampinške in protisubvencijske uredbe predstavljata prvo večjo prenovo protidampinške in protisubvencijske zakonodaje EU po letu 1995.

Opozoriti je treba, da je zakon, ki je začel veljati 20. decembra 2017, spremenil tudi zahteve Komisije glede letnega poročanja. Ker te zakonodajne spremembe niso vplivale na noben protidampinški in protisubvencijski postopek EU v letu 2017, to poročilo ne daje nobenih informacij v zvezi s tem. To poročilo je tako kot v prejšnjih letih dopolnjeno z delovnim dokumentom služb Komisije, skupaj s podrobnimi prilogami, ki med drugim zagotavljajo celovit pregled obstoječe zakonodaje, terminologije in postopkov.

Komisija je tudi leta 2017 opravila pomembno delo, uvedla je začasne in dokončne ukrepe v podobnem številu kot leta 2016 ter bistveno povečala dejavnosti v smislu pregleda obstoječih ukrepov. Komisija je še naprej uporabljala vsa razpoložljiva orodja iz veljavnega pravnega okvira, da bi si lahko evropska industrija učinkovito opomogla od nepravično trženega uvoza.

Poleg tega je bilo veliko primerov, ki jih je Komisija preiskovala, še posebej velik izziv zaradi njihove izjemne zapletenosti in sredstev, ki jih je bilo treba mobilizirati. V delovnem dokumentu služb Komisije je opravljeno delo podrobno opisano.

To poročilo in delovni dokument služb Komisije sta dostopna tudi javnosti, in sicer na: http://ec.europa.eu/trade/issues/respectrules/anti_dumping/legis/index_en.htm .

1.Pregled protidampinških, protisubvencijskih in zaščitnih preiskav ter ukrepov

1.1Splošno

Ob koncu leta 2017 je EU uvedla 97 dokončnih protidampinških ukrepov (ki so bili razširjeni v 29 primerih) in 13 veljavnih izravnalnih ukrepov (ki so bili podaljšani v treh primerih). To pomeni rahlo povečanje (4 %) v primerjavi s prejšnjim letom.

Preiskovalno delo je ostalo na visoki ravni in je doseglo skoraj raven iz leta 2016. Delo je zajemalo predvsem veliko intenzivnih preiskav v zvezi z novimi primeri, pa tudi vse večje število pregledov. Konec leta 2017 je bilo v teku skupaj 46 preiskav in štiri preiskave v zvezi z vračilom, ki zajemajo 61 ločenih zahtevkov za vračilo.

Leta 2017 so bili protidampinški in protisubvencijski ukrepi uvedeni za 0,31 % celotnega uvoza v EU. Čeprav celoviti podatki niso na voljo, so preiskave v zvezi s pregledom zaradi izteka ukrepov v številnih primerih pokazale, da se zaradi uvedbe ukrepov precej zmanjša uvoz zadevnega izdelka.

V priloženem delovnem dokumentu služb Komisije je podroben pregled. Sklici na priloge delovnega dokumenta služb Komisije so navedeni ob naslovih.

1.2Nove preiskave (glej priloge A do E)